b'\n_START_ARTICLE_\nHr. Ms. De Ruyter (1935)\n_START_SECTION_\nValmistus\n_START_PARAGRAPH_\nLaivaston esikunnan suunnitelmissa oli kolmannen risteilij\xc3\xa4n hankkiminen, kun Java-luokan kolmannen aluksen Hr. Ms. Celebesin tilaus oli peruutettu. Hanke oli kuitenkin toistuvasti siirtynyt eteenp\xc3\xa4in taloudellisten ja poliittisten ongelmien vuoksi. Ajan kuluessa Java-luokan alusten suunnitelmat vanhenivat, mik\xc3\xa4 pakotti uuden aluksen suunnittelun aloittamisen._NEWLINE_Useita Alankomaiden It\xc3\xa4-Aasian puolustussuunnitelmia luotiin ensimm\xc3\xa4isen maailmansodan p\xc3\xa4\xc3\xa4tytty\xc3\xa4 ja niihin liittyen laskettiin alueella tarvittavan laivastotarve, joka vaihteli kahdesta nelj\xc3\xa4\xc3\xa4n risteilij\xc3\xa4\xc3\xa4n ja niit\xc3\xa4 t\xc3\xa4ydent\xc3\xa4viin h\xc3\xa4vitt\xc3\xa4jiin ja sukellusveneisiin. Yksik\xc3\xa4\xc3\xa4n suunnitelmista ei kuitenkaan saanut poliittista hyv\xc3\xa4ksynt\xc3\xa4\xc3\xa4. Hallitus teki 1930 p\xc3\xa4\xc3\xa4t\xc3\xb6ksen kolmannen risteilij\xc3\xa4n hankkimisesta, mutta taloudellinen tilanne pakotti laskemaan vaatimuksia._NEWLINE_Aluksen uppouma ei saanut ylitt\xc3\xa4\xc3\xa4 5250 tonnia ja sen aseistuksean olisi kolme kuuden tuuman kaksoistykkitornia. Sen suoja ja toimintas\xc3\xa4de vastaisivat Java-luokkaa. Voimakas v\xc3\xa4hemmist\xc3\xb6 kuitenkin vastusti noin heikon aluksen tilaamista, mutta vasta 1932 hyv\xc3\xa4ksyttiin paranneltu suunnitelma. Sen mukaan lis\xc3\xa4ttiin seitsem\xc3\xa4s kuuden tuuman tykki ja uppoumaa kasvatettiin. S\xc3\xa4hk\xc3\xb6hitsaus sek\xc3\xa4 keve\xc3\xa4t metalliseokset mahdollistivat kasvattaa runkoa, joka jaettiin kahteenkymmeneenyhteen vesitiiviiseen osastoon._NEWLINE_Aluksen lopulliset suunnitelmat, joihin oli lis\xc3\xa4tty 50 millimetrin torpedovy\xc3\xb6 vesirajaan. Vy\xc3\xb6 jatkui etummaisesta ammusvarastosta takimmaiseen ja se kapeni takaosastaan 30 millimetriin. Vy\xc3\xb6n kokonaispituus oli t\xc3\xa4ten 405 jalkaa ja sen korkeus 12 jalkaa. Aluksen kansi oli 30 millimetri\xc3\xa4 paksu samoin kuin p\xc3\xa4\xc3\xa4aseiden tornit, takimmaiset vedenpit\xc3\xa4v\xc3\xa4t sein\xc3\xa4t, tulenjohtotorni ja tykkiasemat._NEWLINE_Java-luokasta poiketen aluksella oli ainoastaan kaksi akselia. Aluksen De Scheldess\xc3\xa4 suunnitellut kattilat oli asennettu pareittain kolmeen erilliseen tilaan, joista etummaisessa oli ainoastaan kaksitoista poltinta ja muissa kahdeksantoista. Kattiloihin oli kytketty Parsonsin turbiinimoottorit, jotka oli koottu De Scheldess\xc3\xa4 ja ne tuottivat 66000 hevosvoimaa. Aluksen suunniteltu maksiminopeus oli 32 solmua. Risteilynopeudelle asennettuna koneet  tuottivat 3300 hv, mill\xc3\xa4 saavutettiin 17 solmun nopeus.\n_START_SECTION_\nPalvelus\n_START_PARAGRAPH_\nDe Ruyter palveli toisessa maailmansodassa Alankomaiden It\xc3\xa4-Intiassa, jossa se osallistui sodan alun japanilaisten tuloksettomaan pys\xc3\xa4ytt\xc3\xa4miseen. Alus vaurioitui 4. helmikuuta 1942 ilmahy\xc3\xb6kk\xc3\xa4yksess\xc3\xa4, mutta vauriot eiv\xc3\xa4t olleet vakavia ja se osallistui taisteluun Badungan salmessa 18. helmikuuta._NEWLINE_Alus oli 27. helmikuuta alankomaalaisen kontra-amiraali Karel Doormanin lippulaivana Jaavanmeren taistelussa. Jaavan pohjoisrannikon edustalla ABDAn laivasto-osasto joutui Keisarillisen Japanin laivaston raskaiden risteilij\xc3\xb6iden Nachin ja Haguron yll\xc3\xa4tt\xc3\xa4m\xc3\xa4ksi. De Ruyteriin osui yksi Long Lance torpedo, joka upotti sen seuraavana p\xc3\xa4iv\xc3\xa4n\xc3\xa4. Aluksen mukana menehtyi 345 miest\xc3\xa4 mukaan lukien kontra-amiraali Doorman sek\xc3\xa4 aluksen kapteeni Eug\xc3\xa8ne Lacombl\xc3\xa9._NEWLINE_Aluksen hylky l\xc3\xb6ydettiin sodan j\xc3\xa4lkeen ja se on julistettu haudaksi. Ainoastaan laivakello on nostettu ja sit\xc3\xa4 s\xc3\xa4ilytet\xc3\xa4\xc3\xa4n Kloosterkerkiss\xc3\xa4 Haagissa.'